ET Euroopa Liidu Teataja C 151/6

EFTA järelevalveameti teatis, mis avaldatakse vastavalt järelevalve- ja kohtulepingu protokolli nr 4 II peatüki artikli 27 lõikele 4

(juhtum nr 76958 – Color Line / Sandefjordi omavalitsusüksus)

Color Line’i pakutud kohustused

(2016/C 151/06)

1. Sissejuhatus

Järelevalve- ja kohtulepingu protokolli nr 4 II peatüki artiklis 9 on sätestatud, et kui EFTA järelevalveamet (edaspidi „järelevalveamet”) kavatseb vastu võtta rikkumise lõpetamist nõudva otsuse ja asjaomased ettevõtjad teevad ettepaneku kohustuste võtmiseks seoses järelevalveameti esialgses hinnangus tõstatatud küsimuste lahendamisega, võib järelevalveamet muuta need kohustused asjaomastele ettevõtjatele siduvaks. Sellise otsuse võib vastu võtta kindlaksmääratud ajavahemikuks ja selles sätestatakse, et järelevalveametil ei ole enam põhjust meetmeid võtta. Järelevalve- ja kohtulepingu protokolli nr 4 II peatüki artikli 27 lõike 4 kohaselt avaldab järelevalveamet juhtumi lühikokkuvõtte ja kohustuste põhisisu. Huvitatud isikud võivad esitada märkusi järelevalveameti määratud tähtaja jooksul.

2. Juhtumi kokkuvõte

5. märtsil 2015 algatas järelevalveamet ametliku uurimismenetluse ettevõtjate Color Line AS, Color Transport AS ja Color Group AS (edaspidi „Color Line”) suhtes seoses kahtlusega, et nad on rikkunud Euroopa Majanduspiirkonna lepingu artiklit 53 ja/või 54, sõlmides ja/või säilitades Sandefjordi omavalitsusüksusega sõlmitud sadamalepingud, millega nad said pikaajalise ainuõigusliku juurdepääsu sadamale, ja/või kaitstes Color Line’i sõidugraafikut, mis võib kahjustada konkurentsi Norra ja Rootsi vaheliste lühireiside osutamisel reisiparvlaevadel, kus toimub maksuvaba müük.

24. augustil 2015 sõlmisid Color Line, Fjord Line AS (edaspidi „Fjord Line”) (1) ja Sandefjordi omavalitsusüksus vaidluse lahendamiseks kokkuleppe vastavalt Norra tsiviilvaidluste lahendamise seaduse jaotisele 19. Kokkuleppe sõlmimisega lõpetati tsiviilmenetlus, mille Fjord Line oli algatanud Color Line’i ja Sandefjordi omavalitsusüksuse vastu ja mis muu hulgas oli arutusel Norra Sandefjordi esimese astme kohtus. Kokkuleppes on sätestatud Color Line’i, Fjord Line’i ja Sandefjordi omavalitsusüksuse õigused ja kohustused seoses väljumisaegadega Norra Sandefjordi ja Rootsi Strömstadi sadamast ning nähtud ette nende sadamate taristurajatiste kasutamise kord.

Kokkuleppe koopia edastati järelevalveametile 24. augustil 2015. Seejärel tegi järelevalveamet teatavaks oma kahtlused Color Line’ile ja Sandefjordi omavalitsusüksusele antud õiguste kohta. Nende kahtluste hajutamiseks sõlmis Color Line 7. septembril 2015 Sandefjordi omavalitsusüksusega lepingu, millega muudeti teatavaid kohustusi ja õigusi seoses Sandefjordi sadamast väljumise aegade jaotusega.

Pärast kohustuste läbiarutamist Color Line’i ja Sandefjordi omavalitsusüksusega võttis järelevalveamet 7. oktoobril 2015 vastu Color Line’ile ja Sandefjordi omavalitsusüksusele adresseeritud esialgse hinnangu järelevalve- ja kohtulepingu protokolli nr 4 II peatüki artikli 9 lõike 1 tähenduses.

Color Line’ile adresseeritud esialgses hinnangus esitas järelevalveamet seisukoha, et Color Line’i äritegevuses on järgmised tahud, mis võivad rikkuda EMP lepingu artikleid 53 ja 54.

Enne 24. augusti ja 7. septembri 2015. aasta kokkuleppeid kehtinud Color Line’i ja Sandefjordi omavalitsusüksuse vahelised sadamalepingud ei võimaldanud Color Line’i konkurentidel jätkusuutlikult siseneda Sandefjordi–Strömstadi liinile. Sandefjordi omavalitsusüksusega sõlmitud pika tähtajaga leping pärast Color Line’i ülearu pikka Sandefjordi sadama kasutamise ainuõigust, kui võtta arvesse tehtud investeeringuid, võimaldas Color Line’il säilitada kõige paremad väljumisajad ja kasutada suuremat osa Sandefjordi sadama käitlemisvõimsusest.

Sõlmides Sandefjordi omavalitsusüksus pikaajalise lepingu ja säilitades oma väidetavad sadamalepingute kohased õigused, takistas Color Line teiste ettevõtjate jätkusuutlikku sisenemist turule, mis pakub reisiparvlaevadel lühireise koos maksuvaba müügiga Sandefjordi–Strömstadi liinil, ja seal tegevuse laiendamist.

3. Võetavate kohustuste põhisisu

Color Line ei nõustu oma äritavade kirjelduse ega õigusanalüüsiga, mis on esitatud ameti esialgses hinnangus. Sellele vaatamata on ta teinud ettepaneku võtta järelevalve- ja kohtulepingu protokolli nr 4 II peatüki artikli 9 lõike 1 kohaselt kohustusi, et leevendada järelevalveameti esialgseid kahtlusi konkurentsi küsimustes, mis on tingitud eespool nimetatud äritavadest.

Kohustused koosnevad 24. augusti 2015. aasta kokkuleppest ning Color Line’i ja Sandefjordi omavalitsusüksuse vahelisest 7. septembri 2015. aasta lepingust. Seega esitasid Color Line ja Sandefjordi omavalitsusüksus ühesugused kohustused.

Kohustuste põhipunktid on järgmised.

Sandefjordi omavalitsusüksus annab Fjord Line’ile õiguse osutada Sandefjordi sadamas parvlaevateenuseid kuni 31. detsembrini 2025. Alates 1. jaanuarist 2020 on Color Line’il õigus pakkuda Sandefjordi sadamas parvlaevateenust vaid järgmiste talle eraldatud väljumisaegade kohaselt.

Kokkuleppe rakendamiseks kehtestatakse Color Line’ile ja Fjord Line’ile järgmine sõidugraafik, mis kehtib 1. oktoobrist 2015 kuni 31. detsembrini 2019.

Parvlaev Väljumine Saabumine Väljumine Saabumine Sandefjord Strömstad Strömstad Sandefjord Color Line 07:00 09:30 10:00 12:30 Fjord Line 08:30 11:00 12:00 14:30 Color Line 10:00 12:30 13:40 16:10 Color Line 13:30 16:00 17:00 19:30 Fjord Line 15:20 17:50 18:30 21:00 Color Line 17:00 19:30 20:00 22:30

See sõidugraafik asendab kõik varasemad otsused ja kokkulepped sõidugraafikute kohta.

Color Line’i suhtes kehtivad eespool nimetatud väljumisajad kuni 31. detsembrini 2019. Alates 1. jaanuarist 2020 loobub Color Line väljumisaegadest, mis talle on eraldatud kohtuliku kokkuleppe tulemusel ette nähtud ja eespool esitatud sõidugraafikuga (2).

Fjord Line’il on õigus selle sõidugraafiku kohaseid väljumisaegu kasutada kuni 31. detsembrini 2025.

Hiljemalt 31. detsembril 2019 jaotab Sandefjordi omavalitsusüksus ajavahemikuks 1. jaanuar 2020 kuni 31. detsember 2025 ümber väljumisajad, mida kuni 2019. aasta lõpuni kasutas Color Line. Nende väljumisaegade jaotamisel lähtutakse eraldamise ajal kehtivatest õigusnormidest. Väljumisaegade jaotamisel lähtutakse omavalitsusüksuse kehtestatud kriteeriumitest, mis peavad olema teatavaks tehtud hiljemalt 1. märtsil 2016 ja mille kohaldamise tähtpäev on hiljemalt 1. september 2016. Need kriteeriumid peavad põhinema konkurentsi, võrdse kohtlemise ja mittediskrimineerimise aluspõhimõtetel ja nendest tuleb lähtuda kõikide vanade ja uute isikute puhul.

Alates 1. jaanuarist 2026 ei ole kummalgi laevandusettevõtjal enam õigust kasutada Sandefjord sadamat parvlaevateenuste osutamiseks, kui Sandefjordi omavalitsus soovib sadamat kasutada muul otstarbel. Kui sadamas kavatsetakse parvlaevateenuste pakkumist jätkata ka pärast 31. detsembrit 2025, kehtestab omavalitsusüksus 31. detsembriks 2024 väljumisaegade jaotamise kriteeriumid.

Nendes kriteeriumides, mille alusel jaotatakse 2020.–2025. aastaks praegu Color Line’i kasutada olevad väljumisajad, (3) näeb kohalik omavalitsusüksus ette, et selleks ajavahemikuks väljumisaegu saanud laevandusettevõtjal, kes nendel väljumisaegadel kasutab oluliselt ümberehitatud ja spetsiaalselt kohandatud laeva või uut laeva, on eelisõigus säilitada need väljumisajad selle laeva jaoks nii kaua, kui sadam on avatud parvlaevateenuse pakkumiseks, kuid mitte kauem kui 31. detsembrini 2030.

Võetavate kohustuste täielik ingliskeelne tekst on kättesaadav järelevalveameti veebisaidil

www.eftasurv.int

4. Kutse märkuste esitamiseks

Järelevalveamet kavatseb vastu võtta järelevalve- ja kohtulepingu protokolli nr 4 II peatüki artikli 9 kohase otsuse ning muuta Color Line’i jaoks siduvaks järelevalveameti veebilehel avaldatud ja eespool kokkuvõtvalt esitatud kohustused.

Järelevalveamet kutsub vastavalt järelevalve- ja kohtulepingu protokolli nr 4 II peatüki artikli 27 lõikele 4 huvitatud kolmandaid isikuid esitama märkusi kavandatud kohustuste kohta. Järelevalveamet peab märkused kätte saama hiljemalt ühe kuu jooksul pärast käesoleva dokumendi avaldamist. Huvitatud isikutel palutakse esitada ka mittekonfidentsiaalne versioon oma märkustest, milles igasugune teave, mida nad peavad ärisaladuseks, ja muu konfidentsiaalne teave on kustutatud ning vajaduse korral asendatud vastavalt kas mittekonfidentsiaalse kokkuvõtte või sõnaga „ärisaladus” või „konfidentsiaalne”.

Vastuseid ja märkusi tuleks põhjendada ning neis tuleks esitada asjaomased faktid. Kui avastate seoses kavandatud kohustuste mõne osaga probleemi, siis võite järelevalveametile välja pakkuda ka võimaliku lahenduse.

Järelevalveametile esitatavad märkused tuleb varustada viitenumberiga 76958 Color Line/Sandefjord Municipality ja need võib saata elektronpostiga aadressil competition@eftasurv.int või postiga aadressil

EFTA Surveillance Authority Competition and State Aid Directorate Rue Belliard/Belliardstraat 35 1040 Bruxelles/Brussel BELGIQUE/BELGIË

(1) Fjord Line on äsja turule sisenenud ettevõtja ja käesolevas asjas kaebuse esitaja.

(2) Vt 1. lisas esitatud kohtulik kokkulepe, kus Color Line’i väljumisajad on märgitud sinise ja rohelisega.

(3) Silmas on peetud 1. lisas esitatud kohtuliku kokkuleppega kehtestatud sõidugraafikus sinise ja rohelisega tähistatud väljumisaegu (praegu Color Line’i väljumisajad).